title: 2007/424/CE: Decizia Comisiei din 18 iunie 2007 privind acceptarea angajamentelor oferite în cadrul procedurii antidumping cu privire la importurile anumitor preparate sau conserve de porumb zaharat boabe originare din Thailanda

text:
               20.6.2007

               RO

               Jurnalul Oficial al Uniunii Europene

               L 159/42

      DECIZIA COMISIEI

   din 18 iunie 2007
   privind acceptarea angajamentelor oferite în cadrul procedurii antidumping cu privire la importurile anumitor preparate sau conserve de porumb zaharat boabe originare din Thailanda
   (2007/424/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolele 8 și 9,
   după consultarea comitetului consultativ,
   întrucât:
   A.   PROCEDURĂ

               (1)

               Prin Regulamentul (CE) nr. 1888/2006 (2), Comisia a instituit drepturi antidumping provizorii asupra importurilor în Comunitate a anumitor preparate sau conserve de porumb zaharat boabe originare din Thailanda.

               (2)

               Ca urmare a adoptării măsurilor antidumping provizorii, Comisia a continuat ancheta privind dumpingul, prejudiciul și interesul Comunității. Rezultatele și concluziile definitive ale anchetei sunt prezentate în Regulamentul (CE) nr. 682/2007 (3) al Consiliului de instituire a unui drept antidumping definitiv și de percepere definitivă a dreptului antidumping provizoriu instituit asupra importurilor anumitor preparate sau conserve de porumb zaharat boabe originare din Thailanda.

               (3)

               Ancheta a confirmat concluziile provizorii care stabilesc existența unui dumping prejudiciabil privind importurile anumitor preparate sau conserve de porumb zaharat boabe originare din Thailanda.

         B.   ANGAJAMENTE

               (4)

               Ca urmare a adoptării măsurilor antidumping provizorii, doi producători-exportatori din Thailanda care au cooperat au oferit angajamente în materie de preț în conformitate cu articolul 8 alineatul (1) din regulamentul de bază.

               (5)

               În cadrul acestor angajamente producătorii-exportatori au propus să vândă produsul în cauză, astfel cum este definit în Regulamentul (CE) nr. 682/2007, într-o anumită limită cantitativă, la sau peste nivelurile prețului care pun capăt efectului prejudiciabil al dumpingului. Numărul tipurilor de produse acoperite prin angajamente este limitat la acele produse care au fost exportate de către fiecare producător-exportator în cauză, în cantități reprezentative, în perioada anchetei. Pentru fiecare tip de produs acoperit prin angajamente a fost propus un preț minim de import diferit, dat fiind că în perioada anchetei exista o variație semnificativă a prețurilor între diferitele tipuri de produse.

               (6)

               Producătorii-exportatori au propus să limiteze exporturile către Comunitate, în baza angajamentelor, la o anumită limită cantitativă, întrucât în perioada anchetei aceștia nu au vândut numai produsul în cauză produs de ei înșiși, ci, de asemenea, și produsul în cauză produs de alți producători. Limita cantitativă pentru fiecare producător-exportator a fost stabilită la un nivel corespunzător cu cantitatea propriului produs în cauză, exportată către Comunitate, în perioada anchetei. Importurile peste limita cantitativă a produsului în cauză sau în afara domeniului de aplicare a angajamentelor fac obiectul aplicării unui drept antidumping.

               (7)

               De asemenea, producătorii-exportatori au propus să nu vândă produsul acoperit de angajament acelorași clienți în Comunitatea Europeană cărora aceștia le vând alte produse, pentru a reduce riscul de abatere de la prețul stabilit prin intermediul compensării încrucișate a prețurilor.

               (8)

               De asemenea, producătorii-exportatori vor furniza periodic Comisiei informații detaliate cu privire la exporturile lor către Comunitate, ceea ce înseamnă că angajamentele pot fi monitorizate în mod efectiv de către Comisie. În cele din urmă, având în vedere structura vânzărilor acestor societăți, Comisia consideră că riscul de eludare a angajamentelor convenite este limitat.

               (9)

               Ulterior aducerii la cunoștință a angajamentelor propuse, industria comunitară reclamantă a avut obiecții cu privire la acestea. Industria comunitară a susținut că prețurile produsului în cauză sunt volatile și, din acest motiv, produsul în cauză nu este potrivit pentru angajamente. De asemenea, industria comunitară a susținut că, datorită faptului că producătorii-exportatori au vândut și alte produse împreună cu produsul acoperit de angajament către aceeași clienți în Comunitatea Europeană, există un risc ridicat de compensare încrucișată, de exemplu, produsele care nu sunt acoperite de angajament pot fi vândute la prețuri scăzute în mod artificial, pentru a compensa prețurile minime ale produselor acoperite de angajament. Pentru motivele menționate, industria comunitară a conchis că angajamentele ar reprezenta o măsura neadecvată în acest caz.

               (10)

               Trebuie menționat că informațiile privind volatilitatea prețurilor prezentate de industria comunitară nu au fost concludente. Într-adevăr, prețurile medii practicate în Comunitate de către producătorii din industria comunitară au rămas relativ fixe în perioada de referință a prezentei anchete antidumping. Cu toate că industria comunitară a susținut că prețurile în unele state membre au fost mai volatile decât în altele, aceasta a admis că aceste cifre au fost influențate în mod semnificativ de prețurile de dumping ale exportatorilor thailandezi. În acest sens, trebuie menționat, astfel cum este indicat în considerentul 5, că prețurile minime de import propuse și drepturile antidumping aplicabile în cazul depășirii limitei cantitative sau pentru neconformitatea cu domeniul de aplicare al angajamentelor elimină efectul prejudiciabil al dumpingului și, de fapt, pot introduce un element de stabilitate a pieței.

               (11)

               În ceea ce privește riscul de compensare încrucișată, astfel cum este indicat în considerentul 7, angajamentele conțin o dispoziție în conformitate cu care producătorii-exportatori au propus să nu vândă alte produse acelorași clienți din Comunitatea Europeană cărora le este vândut produsul acoperit de angajament. În consecință, angajamentele propuse limitează considerabil un asemenea risc.

               (12)

               Ținând seama de cele menționate anterior, angajamentele propuse de producătorii-exportatori thailandezi sunt acceptabile.

               (13)

               Pentru a permite Comisiei să monitorizeze eficient respectarea angajamentelor de către societăți, atunci când cererea de punere în liberă circulație este prezentată autorității vamale competente, scutirea de dreptul antidumping va fi condiționată de (i) prezentarea unei facturi de conformitate conținând cel puțin elementele menționate în anexa II din Regulamentul (CE) nr. 682/2007; (ii) bunurile importate sunt fabricate, expediate și facturate direct de către societățile menționate primului client independent din Comunitate; și (iii) mărfurile declarate și prezentate la vamă corespund exact descrierii din factura de conformitate. În cazul în care o astfel de factură nu este prezentată sau în cazul în care aceasta nu corespunde cu produsul prezentat la vamă, trebuie plătit nivelul corespunzător al dreptului antidumping.

               (14)

               Pentru a asigura în continuare respectarea angajamentelor, importatorii au fost informați prin sus-menționatul regulament că nerespectarea condițiilor prevăzute de acel regulament sau retragerea de către Comisie a aprobării angajamentelor poate conduce la datorii vamale ocazionate de tranzacțiile în cauză.

               (15)

               În cazul nerespectării sau retragerii angajamentelor sau în cazul retragerii aprobării angajamentelor de către Comisie, dreptul antidumping instituit în conformitate cu articolul 9 alineatul (4) din regulamentul de bază se aplică în mod automat, în conformitate cu articolul 8 alineatul (9) din regulamentul de bază,

         DECIDE:
   Articolul 1
   Se acceptă angajamentele propuse de către exportatorii-producători menționați mai jos, în cadrul procedurii antidumping cu privire la importurile anumitor preparate sau conserve de porumb zaharat boabe originare din Thailanda.

               Țară

               Societate

               Cod adițional TARIC

               Thailanda

               Malee Sampran Public Co., Ltd, Abico Bldg. 401/1 Phaholyothin Rd., Lumlookka, Pathumthani 12130, Thailanda

               A790

                           Sun Sweet Co., Ltd, 9 M. 1, Sanpatong, Chiangmai,

                           Thailand 50120

               A792

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 18 iunie 2007.

            Pentru Comisie

         Peter MANDELSON

            Membru al Comisiei

      (1)  JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

      (2)  JO L 364, 20.12.2006, p. 68.

      (3)  A se vedea pagina 14 din prezentul Jurnal Oficial.


title: 2013/572/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Europene de Mediu aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/216

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Agenției Europene de Mediu aferent exercițiului financiar 2011
   (2013/572/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene de Mediu pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (4), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0070/2013),

               1.

               acordă directorului executiv al Agenției Europene de Mediu descărcarea de gestiune pentru execuția bugetului agenției aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene de Mediu, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 80.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 126, 21.5.2009, p. 13.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene de Mediu aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Agenției Europene de Mediu pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2011, însoțit de răspunsurile agenției (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (4), în special articolul 13,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0070/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene de Mediu (denumită în continuare „agenția”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât bugetul general al agenției pentru exercițiul financiar 2011 a fost de 62,2 milioane de EUR,

                  C.

                  întrucât Oficiul European de Luptă Antifraudă (OLAF) a deschis o investigație internă privind agenția;

         Gestiunea bugetară și financiară

                  1.

                  ia act, pe baza conturilor anuale definitive, de faptul că subvenția acordată agenției de către Comisie pentru exercițiul 2011 s-a ridicat la 35 445 155,69 EUR, comparativ cu 34 674 450,58 EUR în 2010, și că veniturile totale s-au ridicat la 44 447 489,45 EUR (45 550 051,50 EUR în 2010); își exprimă satisfacția cu privire la faptul că 132 dintre cele 134 de posturi disponibile au fost ocupate și constată că până la sfârșitul anului 2011 au fost angajați 82 de agenți contractuali și de experți naționali detașați;

                  2.

                  constată, din raportul Curții de Conturi, că agenția a efectuat o plată în valoare de 6 061 EUR către o organizație internațională de mediu, care este legată de participarea personalului agenției la o serie de expediții organizate în cursul lunilor februarie și mai 2011 de către această organizație; constată că expedițiile respective nu au făcut obiectul niciunei proceduri de achiziții publice și că nu s-a încheiat niciun contract pentru acestea; constată că cheltuielile de călătorie aferente au fost suportate de agenție și s-au ridicat la suma de 11 625 EUR; ia act de constatările Curții de Conturi, potrivit cărora directorul executiv al agenției a fost membru al consiliului director al respectivei organizației internaționale de mediu până în aprilie 2011 și că acest fapt ar putea constitui un conflict de interese;

                  3.

                  recunoaște că directorul executiv a demisionat din consiliul director al celeilalte organizații după ce a fost informat, în aprilie 2011, în legătură cu posibilitatea ca această situație să fie percepută drept un conflict de interese de către Curtea de Conturi;

         Achizițiile publice

                  4.

                  a primit o clarificare suplimentară a relațiilor contractuale ale agenției cu ACE&ACE, o companie daneză de producție video cu sediul la Copenhaga; constată că, în 2011, agenția a atribuit companiei ACE&ACE un contract de servicii de producție video (EEA/COM/10/001 – lotul 5) cu un plafon bugetar de până la 1 000 000 EUR, în urma unei proceduri de ofertare deschise; subliniază că criteriile de atribuire au prezentat diferențe semnificative față de cele utilizate pentru procedura de achiziții anterioară în vederea furnizării de servicii de producție video (EEA/CCA/07/001 – lotul 1) și au inclus criterii limitative, cum ar fi „accesul la servicii de editare în apropierea sediului AEM”; ia act de declarația directorului executiv (6), conform căreia 16 companii care își aveau sediul în apropierea agenției au participat la această procedură de achiziții, iar 15 dintre acestea îndeplineau toate criteriile; a primit din partea agenției o listă cu numele și adresa tuturor participanților la procedura de achiziții EEA/COM/10/001;

                  5.

                  constată că, în urma unei proceduri de ofertare deschise, în 2007 a fost atribuit un contract-cadru societății N1 Creative, cu sediul la Londra, care a subcontractat anumite servicii societății ACE&ACE; subliniază că, între 2007 și 2008, fuseseră deja încheiate între agenție și ACE&ACE două contracte de servicii cu o valoare totală de 101 000 EUR, fără să fi fost organizată o procedură de achiziții publice, dar cu respectarea normelor de aplicare a Regulamentului financiar (drepturi exclusive); ia act de detaliile primite de autoritatea care acordă descărcarea de gestiune privind numărul și tipul proiectelor realizate în cadrul acestui contract de către N1 Creative, pe de o parte, și de către ACE&ACE, pe de altă parte;

                  6.

                  a fost informat de către directorul executiv al agenției (7) că OLAF investighează în prezent aceste contracte de servicii de producție video;

         Transparența

                  7.

                  ia act de observația formulată de Curtea de Conturi, potrivit căreia, de-a lungul anilor, agenția a adus îmbunătățiri în ceea ce privește transparența procedurilor de recrutare; constată totuși că, în raportul său, Curtea de Conturi a evidențiat persistența unei confuzii între criteriile de eligibilitate și cele de selecție în ceea ce privește cerința referitoare la numărul relevant de ani de experiență profesională; în plus, constată că nu există nicio dovadă că agenția a stabilit înainte de examinarea candidaturilor conținutul testelor scrise și punctajele minime necesare pentru promovarea lor;

                  8.

                  constată că agenția a inițiat procesul de punere în aplicare a recomandărilor Curții de Conturi;

         Performanță

                  9.

                  subliniază că Comisia Europeană trebuie să își exercite rolul de supraveghere prin participarea sa în Consiliul de administrație și în Biroul agenției, în limitele stabilite de Regulamentul (CE) nr. 401/2009 și respectând autonomia juridică a agenției; subliniază că Parlamentul trebuie informat periodic;

                  10.

                  salută faptul că activitățile agenției din domeniul personalului și al gestiunii, procesele de control al calității, produsele și serviciile, serviciile administrative și cele din domeniul imobiliar sunt reunite în cadrul domeniului strategic al „Strategiei AEM 2009-2013”;

         Conflictele de interese

                  11.

                  recunoaște că Consiliul de administrație și administrația agenției au consolidat politica acesteia în materie de conflicte de interese, pentru a evita orice probleme în viitor; remarcă instituirea unei proceduri de aprobare în prealabil, pe care directorul executiv trebuie s-o primească din partea Consiliului de administrație pentru a putea accepta calitatea de membru în cadrul unor consilii de administrație externe sau al unor organe consultative;

                  12.

                  ia act de introducerea unui formular referitor la drepturile și obligațiile consultanților și contractanților, pe care aceștia trebuie să-l semneze, recunoscând astfel că se abțin de la orice act sau acțiune care le-ar putea compromite independența sau ar putea aduce atingere demnității funcției lor, activității lor sau imaginii Uniunii;

                  13.

                  salută noile proceduri aprobate la 12 decembrie 2012 de Consiliul de administrație al agenției cu ocazia celei de-a 65-a reuniuni, menționând în mod deosebit:

                              —

                              formarea în materie de prevenire a conflictelor de interese prevăzută în cadrul programului de pregătire destinat noilor membri ai personalului;

                              —

                              obligația de a semna formularul A1 „Obligațiile funcționarilor și ale celorlalți agenți din cadrul Agenției Europene de Mediu în temeiul Statutului funcționarilor și Regimului aplicabil altor agenți” și confirmarea de primire a unei copii a Statutului funcționarilor Uniunii Europene și a Regimului aplicabil altor agenți ai Uniunii Europene;

                              —

                              cursuri de formare în materie de etică și integritate în ceea ce privește obligațiile și îndatoririle personalului și o procedură de semnalare a neregulilor (un mecanism destinat denunțătorilor eventualelor abuzuri – whistleblower);

                              —

                              primirea de către membrii personalului a unei copii a Codului European al Bunei Conduite Administrative și a unei copii a Deciziei din 22 iunie 2004 a Consiliului de administrație referitoare la punerea în aplicare a codului menționat în cadrul agenției;

                        ia act de informațiile primite din partea agenției cu privire la punerea în aplicare a procedurilor menționate mai sus, precum și cu privire la noi evoluții în ceea ce privește gestionarea conflictelor de interese;

                  14.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (8) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 80.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 126, 21.5.2009, p. 13.

         (5)  JO L 357, 31.12.2002, p. 72.

         (6)  A se vedea răspunsurile directorului executiv al Agenției Europene de Mediu furnizate în cadrul audierii referitoare la descărcarea de gestiune 2011 pentru execuția bugetului agențiilor descentralizate organizată de Comisia pentru control bugetar la 24 ianuarie 2013.

         (7)  Ibidem.

         (8)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: 2007/672/CE,Euratom: Decizia Consiliului din 15 octombrie 2007 de numire a unui membru austriac în cadrul Comitetului Economic și Social European

text:
               20.10.2007

               RO

               Jurnalul Oficial al Uniunii Europene

               L 277/22

      DECIZIA CONSILIULUI

   din 15 octombrie 2007
   de numire a unui membru austriac în cadrul Comitetului Economic și Social European
   (2007/672/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 259,
   având în vedere Tratatul de instituire a Comunității Europene a Energiei Atomice, în special articolul 167,
   având în vedere candidatura prezentată de către Guvernul austriac,
   având în vedere avizul Comisiei,
   întrucât:

               (1)

               Prin Decizia 2006/524/CE, Euratom privind numirea membrilor cehi, germani, estonieni, spanioli, francezi, italieni, letoni, lituanieni, luxemburghezi, maghiari, maltezi, austrieci, sloveni și slovaci în cadrul Comitetului Economic și Social European (1), Consiliul a numit membrii austrieci în cadrul Comitetului pe perioada 21 septembrie 2006-20 septembrie 2010.

               (2)

               Un post de membru austriac în cadrul Comitetului sus-menționat a rămas vacant ca urmare a demisiei domnului Hans KLETZMAYR,

         DECIDE:
   Articolul 1
   Domnul Gerfried GRUBER este numit membru în cadrul Comitetului Economic și Social European, înlocuindu-l pe domnul Hans KLETZMAYR pe durata restantă a mandatului acestuia, și anume până la 20 septembrie 2010.
   Articolul 2
   Prezenta decizie produce efecte de la data adoptării sale.

      Adoptată la Luxemburg, 15 octombrie 2007.

            Pentru Consiliu

            Președintele

         L. AMADO

      (1)  JO L 207, 28.7.2006, p. 30. Decizie modificată prin Decizia 2007/622/CE, Euratom (JO L 253, 28.9.2007, p. 39).


title: Decizia (UE) 2016/768 a Consiliului din 21 aprilie 2016 privind acceptarea modificărilor aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la metale grele

text:
               18.5.2016

               RO

               Jurnalul Oficial al Uniunii Europene

               L 127/8

         DECIZIA (UE) 2016/768 A CONSILIULUI
   din 21 aprilie 2016
   privind acceptarea modificărilor aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la metale grele
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Uniunea este parte la Convenția din 1979 asupra poluării atmosferice transfrontaliere pe distanțe lungi („convenția”) a Comisiei Economice pentru Europa a Organizației Națiunilor Unite (UNECE), ca urmare a aprobării acesteia în 1981 (1).

               (2)

               Uniunea este parte la Protocolul din 1998 la Convenția din 1979 asupra poluării atmosferice transfrontaliere pe distanțe lungi, referitor la metale grele („protocolul”), ca urmare a aprobării acestuia la 4 aprilie 2001 (2).

               (3)

               Părțile la protocol au început în 2009 negocieri, al căror domeniu de aplicare a fost extins în 2010, în vederea îmbunătățirii în continuare a protecției sănătății umane și a mediului, inclusiv prin actualizarea valorilor-limită de emisie care să soluționeze problema emisiilor de poluanți atmosferici la sursă.

               (4)

               În 2012, părțile prezente la cea de a 31-a sesiune a Organului Executiv al Convenției au adoptat prin consens Deciziile 2012/5 și 2012/6 de modificare a protocolului.

               (5)

               Modificările prevăzute în Decizia 2012/6 au intrat în vigoare și au devenit efective pe baza procedurii accelerate prevăzute la articolul 13 alineatul (4) din protocol.

               (6)

               Modificările prevăzute în Decizia 2012/5 necesită să fie acceptate de către părțile la protocol în conformitate cu articolul 13 alineatul (3) din protocol.

               (7)

               Uniunea a adoptat deja instrumente referitoare la aspectele reglementate de modificările aduse protocolului, printre care Directiva 2010/75/UE a Parlamentului European și a Consiliului (3).

               (8)

               Prin urmare, modificările aduse protocolului, prevăzute în Decizia 2012/5, ar trebui să fie acceptate în numele Uniunii,

         ADOPTĂ PREZENTA DECIZIE:
   Articolul 1
   Prin prezenta decizie se acceptă, în numele Uniunii, modificările aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la metale grele („protocolul”).
   Textul modificărilor aduse protocolului, astfel cum figurează în anexa la Decizia 2012/5 a Organului Executiv al convenției, este atașat la prezenta decizie.
   Articolul 2
   În ceea ce privește aspectele care țin de competența Uniunii, Președintele Consiliului desemnează persoana sau persoanele împuternicite să depună, în numele Uniunii, instrumentul de acceptare prevăzut la articolul 13 alineatul (3) din protocol (4).
   Articolul 3
   Prezenta decizie intră în vigoare la data adoptării.

      Adoptată la Luxemburg, 21 aprilie 2016.

            Pentru Consiliu

            Președintele

         G.A. VAN DER STEUR

      (1)  JO L 171, 27.6.1981, p. 11.

      (2)  JO L 134, 17.5.2001, p. 40.

      (3)  Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17).

      (4)  Data intrării în vigoare a modificărilor aduse protocolului se va publica în Jurnalul Oficial al Uniunii Europene de către Secretariatului General al Consiliului.

         MODIFICĂRILE ADUSE PROTOCOLULUI

         astfel cum se prevede în anexa la Decizia 2012/5 a Organului Executiv al convenției

      (a)   Articolul 1

                  1.

                  La punctul 10, textul „(i) a prezentului protocol; sau (ii) a unei modificări la anexa I sau II, unde sursa fixă face obiectul prevederilor prezentului protocol doar în temeiul modificării respective” se înlocuiește cu textul „pentru o parte la prezentul protocol. O parte poate decide să nu considere ca sursă fixă nouă o sursă fixă care a fost deja aprobată de către autoritatea națională competentă la momentul intrării în vigoare a protocolului pentru partea în cauză și cu condiția ca modificarea substanțială sau construcția să înceapă în termen de cinci ani de la data respectivă”.

                  2.

                  După punctul 11 se introduce un nou punct 12 cu următorul text:
                  „12.   Termenii «acest Protocol», «Protocolul» și «prezentul Protocol» desemnează Protocolul din 1998 referitor la metale grele, astfel cum este modificat periodic.”

            (b)   Articolul 3

                  3.

                  La alineatul (2), cuvântul „Fiecare” se înlocuiește cu textul „Sub rezerva alineatelor (2a) și (2b), fiecare”.

                  4.

                  La alineatul (2) litera (a), textul „pentru care anexa III identifică cele mai bune tehnici disponibile” se înlocuiește cu textul „pentru care documentele de orientare adoptate de către părți în cadrul unei sesiuni a Organului Executiv identifică cele mai bune tehnici disponibile”.

                  5.

                  La alineatul (2) litera (c), textul „pentru care anexa III identifică cele mai bune tehnici disponibile” se înlocuiește cu textul „pentru care documentele de orientare adoptate de către Părți în cadrul unei sesiuni a Organului Executiv identifică cele mai bune tehnici disponibile”.

                  6.

                  După alineatul (2) se adaugă două noi alineate (2a) și (2b) cu textul următor:
                  „(2a)   O parte care era deja parte la prezentul protocol înainte de intrarea în vigoare a unei modificări care introduce noi categorii de surse poate aplica valorile-limită aplicabile unei «surse fixe existente» oricărei surse dintr-o astfel de categorie nouă a cărei construcție sau modificare substanțială a început înainte de expirarea a doi ani de la data intrării în vigoare a respectivei modificări pentru partea în cauză, cu excepția cazului în care se realizează ulterior o modificare substanțială a sursei respective și doar până în momentul acestei modificări substanțiale.
                  (2b)   O parte care era deja parte la prezentul protocol înainte de intrarea în vigoare a unei modificări care introduce noi valori-limită aplicabile unei «surse fixe noi» poate continua să aplice valorile-limită aplicabile anterior oricărei surse a cărei construcție sau modificare substanțială a început înainte de expirarea a doi ani de la data intrării în vigoare a respectivei modificări pentru Partea în cauză, cu excepția cazului în care se realizează ulterior o modificare substanțială a sursei respective și doar până în momentul acestei modificări substanțiale.”

                  7.

                  La alineatul (5):

                              (a)

                              Textul „utilizând pentru părțile situate în zona geografică a EMEP metodologiile specificate de organismul director al EMEP, iar pentru părțile situate în afara zonei geografice a EMEP, metodologiile elaborate în planul de lucru al Organismului Executiv” se elimină și se înlocuiește cu „.” (punct).

                              (b)

                              După prima teză se adaugă următorul text:
                              „Părțile situate în zona geografică a EMEP utilizează metodologiile specificate în orientările elaborate de organismul director al EMEP și adoptate de părți în cadrul unei sesiuni a Organului Executiv. Părțile situate în afara zonei geografice a EMEP utilizează ca document de orientare metodologiile elaborate în cadrul planului de lucru al Organului Executiv.”

                  8.

                  La sfârșitul articolului 3 se adaugă un nou alineat (8) cu următorul text:
                  „(8)   Fiecare parte ar trebui să participe activ la programele desfășurate în temeiul convenției privind efectele poluării atmosferice asupra sănătății și mediului și la programele de monitorizare și modelare atmosferică.”

            (c)   Articolul 3a

                  9.

                  Se introduce un nou articol 3a cu următorul text:
                  „Articolul 3a
                  Dispoziții tranzitorii flexibile
                  (1)   Fără a aduce atingere articolului 3 alineatul (2) literele (c) și (d), o parte la convenție care, în perioada cuprinsă între 1 ianuarie 2014 și 31 decembrie 2019, devine parte la prezentul protocol poate aplica dispoziții tranzitorii flexibile pentru punerea în aplicare a celor mai bune tehnici disponibile și valori-limită pentru sursele fixe existente din anumite categorii de surse fixe în condițiile precizate la articolul menționat.
                  (2)   Orice parte care decide să aplice dispozițiile tranzitorii flexibile în temeiul prezentului articol precizează, în instrumentul său de ratificare, acceptare sau aprobare a prezentului protocol sau de aderare la acesta, următoarele:

                              (a)

                              categoriile specifice de surse fixe enumerate în anexa II pentru care partea decide să aplice dispoziții tranzitorii flexibile, cu condiția să nu fie enumerate mai mult de patru astfel de categorii specifice;

                              (b)

                              sursele fixe a căror construcție sau ultimă modificare substanțială a început înainte de 1990 sau în alt an din perioada între 1985 și 1995 inclusiv, specificat de către o parte în momentul ratificării, acceptării, aprobării sau aderării, care pot beneficia de dispoziții tranzitorii flexibile, astfel cum se prevede la alineatul (5); și

                              (c)

                              un plan de punere în aplicare care să fie în concordanță cu alineatele (3) și (4) și care să includă un calendar pentru punerea completă în aplicare a dispozițiilor menționate.

                        (3)   Cu excepția cazurilor prevăzute la alineatul (5), o parte respectă cerința minimă de a aplica cele mai bune tehnici disponibile pentru sursele fixe existente din categoriile 1, 2, 5 și 7 din anexa II până la data care survine prima dintre următoarele date: opt ani de la data intrării în vigoare a prezentului protocol pentru partea în cauză sau 31 decembrie 2022.
                  (4)   O parte nu poate, în niciun caz, să amâne aplicarea celor mai bune tehnici disponibile sau a valorilor-limită pentru vreuna dintre sursele fixe existente pentru o dată ulterioară datei de 31 decembrie 2030.
                  (5)   În ceea ce privește oricare dintre sursele indicate în temeiul alineatului (2) litera (b), o parte poate decide închiderea sursei sau a surselor respective până la data care survine prima dintre următoarele date: opt ani de la data intrării în vigoare a prezentului protocol pentru partea în cauză sau data de 31 decembrie 2022. O listă a acestor surse este comunicată în cadrul următorului raport al părții în temeiul alineatului (6). Cerințele de aplicare a celor mai bune tehnici disponibile și a valorilor-limită nu se vor aplica acestei sau acestor surse, cu condiția ca sursa sau sursele respective să fie închise până la 31 decembrie 2030. În cazul sursei sau surselor care nu sunt închise până la acea dată, o Parte trebuie să aplice, după data respectivă, cele mai bune tehnici disponibile și valorile-limită aplicabile noilor surse din categoria de surse aplicabilă.
                  (6)   O parte care decide să aplice dispozițiile tranzitorii flexibile în temeiul prezentului articol transmite secretarului executiv al Comisiei un raport trienal referitor la progresele sale privind punerea în aplicarea celor mai bune tehnici disponibile și a valorilor-limită în cazul surselor fixe din categoriile de surse fixe identificate în temeiul prezentului articol. Secretarul executiv al Comisiei pune aceste rapoarte trienale la dispoziția Organului Executiv.”

            (d)   Articolul 7

                  10.

                  La alineatul (1) litera (a):

                              (a)

                              semnul „;” (punct și virgulă) de la sfârșitul alineatului se înlocuiește cu textul „. Mai mult:”;
                              și

                              (b)

                              se introduc două noi puncte (i) și (ii), cu următorul text:

                                          „(i)

                                          în cazul în care o parte aplică strategii diferite de reducere a emisiilor, în temeiul articolului 3 alineatul (2) literele (b), (c) sau (d), aceasta prezintă documente care să dovedească strategiile puse în aplicare și respectarea cerințelor menționate la alineatele respective;

                                          (ii)

                                          în cazul în care o parte consideră că aplicarea anumitor valori-limită, astfel cum au fost specificate în conformitate cu articolul 3 alineatul (2) litera (d), nu este posibilă din punct de vedere tehnic și economic, aceasta semnalează și justifică acest lucru;”.

                  11.

                  La alineatul (1), litera (b) se înlocuiește cu următorul text:

                              „(b)

                              Fiecare parte situată în zona geografică a EMEP transmite EMEP, prin intermediul secretarului executiv al Comisiei, informații cu privire la nivelurile emisiilor de metale grele enumerate în anexa I, utilizând metodologiile specificate în orientările elaborate de organismul director al EMEP și adoptate de către părți în cadrul unei sesiuni a Organului Executiv. Părțile situate în afara zonei geografice a EMEP transmit informațiile disponibile cu privire la nivelurile emisiilor de metale grele enumerate în anexa I. Fiecare parte furnizează, de asemenea, informații cu privire la nivelurile emisiilor de substanțe enumerate în anexa I pentru anul de referință specificat în anexa respectivă;”.

                  12.

                  După alineatul (1) litera (b) se adaugă două noi litere cu următorul text:

                              „(c)

                              fiecare parte situată în zona geografică a EMEP comunică Organului Executiv, prin intermediul secretarului executiv al Comisiei, informațiile disponibile cu privire la programele sale privind efectele poluării atmosferice asupra sănătății umane și a mediului și la programele de monitorizare și modelare atmosferică desfășurate în temeiul convenției, utilizând orientările adoptate de Organul Executiv;

                              (d)

                              părțile situate în afara zonei geografice a EMEP pun la dispoziție informații similare cu cele menționate la litera (c), dacă Organul Executiv solicită acest lucru.”

                  13.

                  La alineatul (3):

                              (a)

                              textul „Cu suficient timp înainte de fiecare sesiune anuală a Organismului Executiv” se înlocuiește cu textul „La cererea Organului Executiv și conform calendarului stabilit de acesta”;

                              (b)

                              după cuvântul „EMEP” se introduce textul „și alte organisme subsidiare”;

                              (c)

                              după cuvântul „informații” se introduce cuvântul „relevante”.

            (e)   Articolul 8

                  14.

                  Textul „Utilizând modele și măsurări adecvate și cu suficient timp înaintea fiecărei sesiuni anuale a Organismului Executiv, EMEP trebuie” se înlocuiește cu textul „La cererea Organului Executiv și conform calendarului stabilit de acesta, EMEP și organele și centrele sale tehnice transmit, utilizând modele și măsurări adecvate,”.

            (f)   Articolul 10

                  15.

                  La alineatul (4):

                              (a)

                              după cuvântul „Părțile” se introduce textul „au în vedere”;

                              (b)

                              cuvântul „întocmesc” se înlocuiește cu „întocmirea”;

                              (c)

                              se elimină textul „pentru a reduce emisiile atmosferice de metale grele enumerate în anexa I”.

            (g)   Articolul 13

                  16.

                  La alineatul (3):

                              (a)

                              textul „inclusiv cele ale anexelor I, II, IV, V și VI” se înlocuiește cu textul „cu excepția anexelor III și VII”;

                              (b)

                              textul „la care două treimi din părți” se înlocuiește cu textul „la care două treimi dintre țările care erau părți la momentul adoptării acestora”.

                  17.

                  La alineatul (4), numărul „90” se înlocuiește cu numărul „180”.

                  18.

                  La alineatul (5), numărul „90” se înlocuiește cu numărul „180”.

                  19.

                  După alineatul (5) se introduc două noi alineate (5a) și (5b) cu următorul text:
                  „(5a)   Pentru acele părți care au acceptat modificarea, procedura prezentată la alineatul (5b înlocuiește procedura prezentată la alineatul (3) în ceea ce privește modificările aduse anexelor II, IV, V și VI.
                  (5b)   Modificările aduse anexelor II, IV, V și VI se adoptă prin consens de către părțile prezente la o sesiune a Organului Executiv. Pentru acele părți care nu au trimis Depozitarului o notificare în conformitate cu dispozițiile de la litera (a), o modificare adusă oricăreia dintre aceste anexe intră în vigoare la expirarea unui an de la data la care secretarul executiv al Comisiei a comunicat tuturor părților modificarea respectivă:

                              (a)

                              orice parte care nu poate aproba o modificare la anexele II, IV, V și VI notifică acest lucru, în scris, Depozitarului, în termen de un an de la data comunicării adoptării modificării. Depozitarul notifică fără întârziere tuturor Părților primirea unei astfel de notificări. O parte poate înlocui oricând notificarea sa anterioară cu o acceptare, modificarea anexei intrând în vigoare pentru partea respectivă după depunerea la Depozitar a unui instrument de acceptare;

                              (b)

                              modificările anexelor II, IV, V și VI nu intră în vigoare dacă un număr total de cel puțin 16 părți:

                                          (i)

                                          au trimis o notificare în conformitate cu dispozițiile de la litera (a); sau

                                          (ii)

                                          nu au acceptat procedura prezentată la prezentul alineat și nu au depus încă un instrument de acceptare, în conformitate cu dispozițiile de la alineatul (3).”

            (h)   Articolul 15

                  20.

                  După alineatul (2) se introduce un nou alineat (3) cu următorul text:
                  „(3)   Un stat sau o organizație de integrare economică regională care nu intenționează să își asume obligațiile impuse de procedurile prevăzute la articolul 13 alineatul (5b), în ceea ce privește modificările aduse anexelor II, IV, V și VI, declară acest lucru în instrumentul său de ratificare, acceptare, aprobare sau aderare.”

            (i)   Anexa II

                  21.

                  În tabelul de la punctul II, la categoria 5, cuvintele „plumbului și zincului” din primul rând se înlocuiesc cu cuvintele „plumbului, zincului și aliajelor de silicomangan și feromangan”.

            (j)   Anexa IV

                  22.

                  La începutul primului paragraf se introduce cifra „1.”

                  23.

                  La litera (a), după cuvântul „protocol” se introduce textul „pentru o parte”.

                  24.

                  La litera (b):

                              (a)

                              în prima teză, cuvântul „opt” se înlocuiește cu cuvântul „doi”;

                              (b)

                              la sfârșitul primei teze, după cuvântul „Protocol” se introduce textul „pentru o Parte sau 31 decembrie 2020, în funcție de data care survine ultima”;

                              (c)

                              se elimină ultima teză.

                  25.

                  La sfârșitul anexei se adaugă două noi puncte 2 și 3, cu următorul text:

                              „2.

                              Fără a aduce atingere dispozițiilor de la punctul 1, dar sub rezerva dispozițiilor de la punctul 3, o parte la convenție care, în perioada cuprinsă între 1 ianuarie 2014 și 31 decembrie 2019, devine parte la prezentul protocol poate declara, în momentul ratificării, acceptării sau aprobării prezentului protocol sau în momentul aderării la acesta, că va prelungi termenele de aplicare a valorilor-limită menționate la articolul 3 alineatul (2) litera (d) pentru o perioadă de maximum 15 ani de la data intrării în vigoare a prezentului protocol pentru partea în cauză.

                              3.

                              O parte care a luat o decizie în temeiul articolului 3a din prezentul protocol cu privire la o anumită categorie de surse fixe nu poate să facă și o declarație în temeiul punctului 2 cu privire la aceeași categorie de surse.”

            (k)   Anexa V

                  26.

                  Anexa V se înlocuiește cu următorul text:

                     „ANEXA V

                        Valori-limită pentru emisiile ce provin din sursele mari fixe

                                 1.

                                 Două tipuri de valori-limită sunt importante în diminuarea emisiilor de metale grele:

                                             (a)

                                             valorile aplicabile metalelor grele sau grupurilor de metale grele specifice; și

                                             (b)

                                             valorile aplicabile emisiilor de particule în general.

                                 2.

                                 În principiu, valorile-limită pentru materiile speciale nu pot înlocui valorile-limită specifice pentru cadmiu, plumb și mercur, deoarece cantitatea de metale asociată emisiilor de particule variază de la un procedeu la altul. Totuși, respectarea acestor limite contribuie în mod semnificativ la reducerea emisiilor de metale grele în general. În plus, monitorizarea emisiilor de particule este în general mai puțin costisitoare decât monitorizarea unor anumite substanțe și, în general, monitorizarea continuă a anumitor metale grele nu este în mod material posibilă. În consecință, valorile-limită pentru particule prezintă un mare interes practic și sunt de asemenea enunțate în prezenta anexă, cel mai adesea pentru a completa sau a înlocui valorile-limită specifice aplicabile cadmiului, plumbului sau mercurului.

                                 3.

                                 Secțiunea A se aplică părților, cu excepția Statelor Unite ale Americii. Secțiunea B se aplică Statelor Unite ale Americii.

                           A.   Părțile, cu excepția Statelor Unite ale Americii

                                 4.

                                 Numai în cadrul prezentei secțiuni, «pulberi» înseamnă masa de particule, de orice formă, structură sau densitate, dispersate în faza gazoasă, în condițiile punctelor de prelevare, care pot fi colectate prin filtrare în condiții specifice, după prelevarea de probe reprezentative din gazul care urmează a fi analizat, și care rămân în amonte de filtru și pe filtru, după uscare în condiții specifice.

                                 5.

                                 În sensul prezentei secțiuni, «valoare-limită de emisie» înseamnă cantitatea de pulberi și de metale grele specifice prezentă în gazele reziduale ale unei instalații, care nu trebuie depășită. Dacă nu se specifică altfel, valoarea-limită de emisie se calculează în unități de masă de poluant pe volum de gaze reziduale (exprimată în mg/m3), în condiții standard de temperatură și presiune pentru gazele uscate (volum de 273,15 k, 101,3 kPa). În privința concentrației de oxigen din gazele reziduale, se aplică valorile date pentru anumite categorii de surse mari fixe. Orice diluție în vederea diminuării concentrațiilor poluanților din gazele evacuate este interzisă. Operațiunile de demarare, de oprire și de întreținere a echipamentelor sunt excluse.

                                 6.

                                 În toate cazurile, emisiile se monitorizează prin măsurători sau calcule care prezintă cel puțin același grad de precizie. Respectarea valorilor-limită se verifică prin măsurători continue sau intermitente sau orice altă metodă corespunzătoare din punct de vedere tehnic, inclusiv prin metode de calcul verificate. Pentru fiecare sursă industrială se efectuează, cel puțin o dată la trei ani, măsurători ale metalelor grele relevante. Trebuie să se ia în considerare documentele de orientare privind metodele de măsurare și calcul adoptate de către părți în cadrul sesiunii Organului Executiv. În cazul măsurătorilor continue, valoarea-limită de emisie este respectată dacă media lunară validată a emisiilor nu depășește valoarealimită de emisie. În cazul măsurătorilor intermitente sau al altor proceduri adecvate de determinare sau calcul, valoarea-limită de emisie este respectată dacă valoarea medie determinată pe baza unui număr adecvat de măsurători efectuate în condiții reprezentative nu depășește valoarea normei de emisie. Lipsa de precizie a metodelor de măsurare poate fi luată în considerare în scopul verificării. De asemenea, este posibilă monitorizarea indirectă a anumitor substanțe, prin intermediul parametrilor de sumă/parametrilor cumulativi (de exemplu, pulberile ca parametru de sumă pentru metalele grele). În unele cazuri, utilizarea unei anumite tehnici de tratare a emisiilor poate asigura menținerea sau atingerea unei valori/valori-limită.

                                 7.

                                 Monitorizarea substanțelor poluante relevante și măsurarea parametrilor de proces, precum și asigurarea calității sistemelor de măsurare automatizate și măsurătorile de referință pentru calibrarea sistemelor respective, se efectuează în conformitate cu standardele CEN. Dacă nu există standarde CEN, se aplică standarde ISO sau standarde naționale/internaționale, care garantează furnizarea de date de o calitate științifică echivalentă.

                           Instalațiile de ardere (cazane cu aburi și dispozitive de încălzire industriale) cu o putere termică nominală mai mare de 50 MWth

                         (1)

                           (anexa II, categoria 1)

                                 8.

                                 Valorile-limită pentru emisiile de pulberi provenite de la arderea combustibililor solizi și lichizi, cu excepția biomasei și a turbei (2):

                                    Tabelul 1

                                                Tip de combustibil

                                                Putere termică (MWth)

                                                Valoarea-limită de emisie pentru pulberi (mg/m3)
                                                 (1)

                                             Combustibili solizi

                                             50-100

                                             Instalații noi:
                                             20 (cărbune, lignit și alți combustibili solizi)

                                             Instalații existente:
                                             30 (cărbune, lignit și alți combustibili solizi)

                                             100-300

                                             Instalații noi:
                                             20 (cărbune, lignit și alți combustibili solizi)

                                             Instalații existente:
                                             25 (cărbune, lignit și alți combustibili solizi)

                                             > 300

                                             Instalații noi:
                                             10 (cărbune, lignit și alți combustibili solizi)

                                             Instalații existente:
                                             20 (cărbune, lignit și alți combustibili solizi)

                                             Combustibili lichizi

                                             50-100

                                             Instalații noi:
                                             20

                                             Instalații existente:

                                                         30 (în general)

                                                         50 pentru arderea reziduurilor de distilare și conversie din rafinării, provenite de la rafinarea țițeiului pentru consum propriu în instalațiile de ardere

                                             Combustibili lichizi

                                             100-300

                                             Instalații noi:
                                             20

                                             Instalații existente:

                                                         25 (în general)

                                                         50 pentru arderea reziduurilor de distilare și conversie din rafinării, provenite de la rafinarea țițeiului pentru consum propriu în instalațiile de ardere

                                             > 300

                                             Instalații noi:
                                             10

                                             Instalații existente:

                                                         20 (în general)

                                                         50 pentru arderea reziduurilor de distilare și conversie din rafinării, provenite de la rafinarea țițeiului pentru consum propriu în instalațiile de ardere

                                 9.

                                 Dispoziții speciale pentru instalațiile de ardere menționate la punctul 8:

                                             (a)

                                             o parte poate deroga de la obligația de a respecta valorile-limită de emisie prevăzute la punctul 8, în următoarele cazuri:

                                                         (i)

                                                         pentru instalațiile de ardere care utilizează în mod obișnuit combustibil gazos dar care, din cauza unei întreruperi neașteptate a aprovizionării cu gaz, trebuie să recurgă în mod excepțional la utilizarea altor combustibili și care, din acest motiv, ar trebui să fie dotate cu o instalație de purificare a gazelor reziduale;

                                                         (ii)

                                                         pentru instalațiile de ardere existente care nu funcționează mai mult de 17 500 de ore, începând de la 1 ianuarie 2016 până la 31 decembrie 2023;

                                             (b)

                                             în cazul în care capacitatea unei instalații de ardere este extinsă cu cel puțin 50 MWth, valoarea-limită de emisie specificată la punctul 8 pentru instalațiile noi se aplică părții extinse afectate de modificare. Valoarea-limită de emisie se calculează ca medie ponderată în funcție de puterea termică efectivă, atât pentru instalația existentă, cât și pentru partea nouă a instalației;

                                             (c)

                                             părțile se asigură că sunt prevăzute proceduri pentru cazurile de funcționare necorespunzătoare sau de oprire a echipamentelor de reducere a emisiilor;

                                             (d)

                                             în cazul unei instalații de ardere care funcționează cu mai multe tipuri de combustibil și care utilizează simultan două sau mai multe tipuri de combustibil, valoarea-limită de emisie se determină ca media ponderată a valorilor-limită de emisie ale fiecăruia dintre combustibili, pe baza puterii termice furnizate de fiecare combustibil în parte.

                           Siderurgia primară și secundară (anexa II, categoriile 2 și 3)

                                 10.

                                 Valorile-limită pentru emisiile de pulberi:

                                    Tabelul 2

                                                Activitate

                                                Valoarea-limită de emisie pentru pulberi (mg/m3)

                                             Instalații de sinterizare

                                             50

                                             Instalații de peletizare

                                             20 pentru concasare, măcinare și uscare
                                             15 pentru toate celelalte etape ale procesului

                                             Furnale înalte: caupere

                                             10

                                             Producerea și turnarea oțelului în convertizor cu oxigen

                                             30

                                             Aparate electrice de producere și turnare a oțelului

                                             15 (existente)
                                             5 (noi)

                           Topitorii de metale feroase (anexa II, categoria 4)

                                 11.

                                 Valorile-limită pentru emisiile de pulberi provenite de la topitoriile de metale feroase

                                    Tabelul 3

                                                Activitate

                                                Valoarea-limită de emisie pentru pulberi (mg/m3)

                                             Topitorii de metale feroase:
                                             toate tipurile de cuptoare (cubilouri, cuptoare cu inducție, cuptoare rotative); toate tipurile de modelare (temporare, permanente)

                                             20

                                             Laminare la cald

                                             20
                                             50 în cazul în care nu se poate aplica un filtru cu sac din cauza conținutului ridicat de umiditate din gazele arse

                           Producere și prelucrarea cuprului, zincului și aliajelor de ferosilicomangan, inclusiv în cuptoare Imperial Smelting (anexa II, categoriile 5 și 6)

                                 12.

                                 Valoarea-limită pentru emisiile de pulberi provenite din producerea și prelucrarea cuprului, zincului și aliajelor de ferosilicomangan:

                                    Tabelul 4

                                                Valoarea-limită de emisie pentru pulberi (mg/m3)

                                             Producerea și prelucrarea metalelor neferoase

                                             20

                           Producerea și prelucrarea plumbului (anexa II, categoriile 5 și 6)

                                 13.

                                 Valoarea-limită pentru emisiile de pulberi provenite din producerea și prelucrarea plumbului:

                                    Tabelul 5

                                                Valoarea-limită de emisie pentru pulberi (mg/m3)

                                             Producerea și prelucrarea plumbului

                                             5

                           Industria cimentului (anexa II, categoria 7)

                                 14.

                                 Valorile-limită ale emisiilor de pulberi provenite din producerea cimentului

                                    Tabelul 6

                                                Valoarea-limită de emisie pentru pulberi (mg/m3)
                                                 (2)

                                             Instalații de producere a cimentului, cuptoare și mori pentru ciment și răcitoare de clincher

                                             20

                                             Instalații de producere a cimentului, cuptoare, mori și răcitoare de clincher care utilizează coincinerarea deșeurilor

                                             20

                           Industria sticlei (anexa II, categoria 8)

                                 15.

                                 Valorile-limită ale emisiilor de pulberi provenite din fabricarea sticlei:

                                    Tabelul 7

                                                Valoarea-limită de emisie pentru pulberi (mg/m3)
                                                 (3)

                                             Instalații noi

                                             20

                                             Instalații existente

                                             30

                                 16.

                                 Valoarea-limită pentru emisiile de plumb provenite din fabricarea sticlei: 5 mg/m3.

                           Industria clorului și a sodei caustice (anexa II, categoria 9)

                                 17.

                                 Instalațiile de producere a clorului și a sodei caustice existente care utilizează procedeul cu catod de mercur sunt transformate pentru a utiliza tehnologia fără mercur sau sunt închise până la 31 decembrie 2020; în perioada premergătoare acestei transformări, limita aplicabilă pentru emisiile atmosferice de mercur ale unei instalații este de 1 g/Mg (3) de clor produs.

                                 18.

                                 Instalațiile noi de producere a clorului și a sodei caustice funcționează fără mercur.

                           Incinerarea deșeurilor (anexa II, categoriile 10 și 11)

                                 19.

                                 Valorile-limită pentru emisiile de pulberi provenite din incinerarea deșeurilor:

                                    Tabelul 8

                                                Valoarea-limită de emisie pentru pulberi (mg/m3)
                                                 (4)

                                             Incinerarea deșeurilor municipale, a deșeurilor nepericuloase, a deșeurilor periculoase și a deșeurilor medicale

                                             10

                                 20.

                                 Valorile-limită pentru emisiile de pulberi provenite din incinerarea deșeurilor: 0,05 mg/m3.

                                 21.

                                 Valorile-limită pentru emisiile de mercur provenite din coincinerarea deșeurilor din categoriile de surse 1 și 7: 0,05 mg/m3.

                           B.   Statele Unite ale Americii

                                 22.

                                 Valorile-limită pentru controlul emisiilor de particule și/sau al metalelor grele specifice care provin de la sursele fixe din următoarele categorii de surse fixe, precum și sursele cărora li se aplică aceste valori, sunt specificate în următoarele documente:

                                             (a)

                                             combinate siderurgice: cuptoare cu arc electric – C.F.R. titlul 40 partea 60 secțiunile AA și AAa;

                                             (b)

                                             incineratoare de deșeuri municipale, de dimensiuni mici – C.F.R. titlul 40 partea 60 secțiunea AAAA;

                                             (c)

                                             producerea sticlei – C.F.R. titlul 40 partea 60 secțiunea CC;

                                             (d)

                                             generatoare de aburi ale companiilor publice de electricitate – C.F.R. titlul 40 partea 60 secțiunile D și Da;

                                             (e)

                                             generatoare de aburi din sectoarele industriale, comerciale și instituționale – C.F.R. titlul 40 partea 60 secțiunile Db și Dc;

                                             (f)

                                             incineratoare de deșeuri urbane – C.F.R. titlul 40 partea 60 secțiunile E, Ea și Eb;

                                             (g)

                                             incineratoare de deșeuri spitalicești/medicale/infecțioase – C.F.R. titlul 40 partea 60 secțiunea Ec;

                                             (h)

                                             ciment Portland – C.F.R. titlul 40 partea 60 secțiunea F;

                                             (i)

                                             topitorii de plumb secundar – C.F.R.. titlul 40 partea 60 secțiunea L;

                                             (j)

                                             convertizoare cu insuflare de oxigen – C.F.R. titlul 40 partea 60 secțiunea N;

                                             (k)

                                             convertizoare cu oxigen pentru producerea oțelului (după 20 ianuarie 1983) – C.F.R. titlul 40 partea 60 secțiunea Na;

                                             (l)

                                             topitorii de cupru primar – C.F.R. titlul 40 partea 60 secțiunea P;

                                             (m)

                                             topitorii de zinc – C.F.R. titlul 40 partea 60 secțiunea Q;

                                             (n)

                                             topitorii de plumb primar – C.F.R. titlul 40 partea 60 secțiunea R;

                                             (o)

                                             instalații de producere a feroaliajelor – C.F.R. titlul 40 partea 60 secțiunea Z;

                                             (p)

                                             alte incineratoare de deșeuri solide (după 9 decembrie 2004) – C.F.R. titlul 40 partea 60 secțiunea EEEE;

                                             (q)

                                             topitorii de plumb secundar – C.F.R. titlul 40 partea 63 secțiunea X;

                                             (r)

                                             incineratoare de deșeuri periculoase – C.F.R. titlul 40 partea 63 secțiunea EEE;

                                             (s)

                                             producerea cimentului Portland – C.F.R. titlul 40 partea 63 secțiunea LLL;

                                             (t)

                                             cuprul primar – C.F.R. titlul 40 partea 63 secțiunea QQQ;

                                             (u)

                                             topirea plumbului primar – C.F.R. titlul 40 partea 63 secțiunea TTT;

                                             (v)

                                             topitorii de fier și oțel – C.F.R. titlul 40 partea 63 secțiunea EEEEE;

                                             (w)

                                             producerea integrată a fierului și a oțelului – C.F.R. titlul 40 partea 63 secțiunea FFFFF;

                                             (x)

                                             instalații de producere a oțelului cu cuptoare cu arc electric – C.F.R. titlul 40 partea 63 secțiunea YYYYY;

                                             (y)

                                             topitorii de fier și oțel – C.F.R. titlul 40 partea 63 secțiunea ZZZZZ;

                                             (z)

                                             topirea cuprului primar (surse difuze) – C.F.R. titlul 40 partea 63 secțiunea EEEEEE;

                                             (aa)

                                             topirea cuprului secundar (surse difuze) – C.F.R. titlul 40 partea 63 secțiunea FFFFFF;

                                             (bb)

                                             metale neferoase primare (surse difuze): zinc, cadmiu și beriliu – C.F.R. titlul 40 partea 63 secțiunea GGGGGG;

                                             (cc)

                                             producerea sticlei (surse difuze) – C.F.R. titlul 40 partea 63 secțiunea SSSSSS;

                                             (dd)

                                             topitorii de metale neferoase secundare (surse difuze) – C.F.R. titlul 40 partea 63 secțiunea TTTTTT;

                                             (ee)

                                             producerea de feroaliaje (surse difuze) – C.F.R. titlul 40 partea 63 secțiunea YYYYYY;

                                             (ff)

                                             topitorii de aluminiu, cupru și materiale neferoase (surse difuze) – C.F.R. titlul 40 partea 63 secțiunea ZZZZZZ;

                                             (gg)

                                             standarde de performanță privind instalațiile de prelucrare și pregătire a cărbunelui – C.F.R. titlul 40 partea 60 secțiunea Y;

                                             (hh)

                                             dispozitive de încălzire industriale, comerciale și colective – C.F.R. titlul 40 partea 63 secțiunea DDDDD;

                                             (ii)

                                             cazane cu aburi industriale, comerciale și colective (surse difuze) – C.F.R. titlul 40 partea 63, secțiunea JJJJJJ;

                                             (jj)

                                             instalații cu catod de mercur pentru producerea cloralcalilor – C.F.R. titlul 40 partea 63 secțiunea IIIII;
                                             și

                                             (kk)

                                             standarde de performanță privind incineratoarele comerciale și industriale de deșeuri solide a căror construcție a început după 30 noiembrie 1999 sau a căror modificare sau reconstrucție a început la 1 iunie 2001 sau după această dată – C.F.R. titlul 40 partea 60 secțiunea CCCC.”

            (l)   Anexa VI

                  27.

                  La punctul 1:

                              (a)

                              se elimină textul „În afară de dispozițiile contrare prezentei anexe,” și se înlocuiește cu „Cel târziu la”;

                              (b)

                              se elimină textul „șase luni cel mai târziu după”;

                              (c)

                              după cuvântul „protocol” se adaugă cuvintele „pentru o parte”.

                  28.

                  Se elimină punctul 3

                  29.

                  La punctul 4, cuvântul „Părțile” se înlocuiește cu textul „Fără a aduce atingere dispozițiilor de la punctul 1, părțile”.

                  30.

                  La punctul 5, partea introductivă care precede litera (a) se înlocuiește cu textul următor:
                  „Fiecare parte obține, cel mai târziu la data intrării în vigoare a prezentului protocol pentru partea respectivă, concentrații care să nu depășească:”.

         (1)  Puterea termică nominală a instalației de ardere se calculează ca suma puterilor termice ale tuturor unităților conectate la un coș de fum comun. Unitățile individuale cu putere mai mică de 15 MWth nu se iau în considerare la calculul puterii termice nominale totale.

         (2)  În special, valorile-limită de emisie nu se aplică următoarelor instalații:

                  —

                  instalațiile care utilizează biomasă și turbă ca unice surse de combustibil;

                  —

                  instalațiile în care produșii de combustie sunt utilizați direct pentru încălzire, uscare sau orice alt tratament al obiectelor sau al materialelor;

                  —

                  instalațiile postardere destinate purificării gazelor reziduale prin ardere și care nu funcționează ca instalații de ardere independente;

                  —

                  dispozitivele de regenerare a catalizatorilor de cracare catalitică;

                  —

                  dispozitivele de transformare a hidrogenului sulfurat în sulf;

                  —

                  reactoarele folosite în industria chimică;

                  —

                  cuptoarele de preîncălzire a cocsului;

                  —

                  recuperatoarele Cowper;

                  —

                  cazanele de recuperare din cadrul instalațiilor de producere a pastei de lemn;

                  —

                  incineratoarele de deșeuri; și

                  —

                  instalațiile echipate cu motoare diesel, motoare cu benzină sau gaz sau cu turbine cu combustie, indiferent de combustibilul utilizat.

         (1)  Valorile-limită se referă la un conținut de oxigen de 6 % pentru combustibilii solizi și 3 % pentru combustibilii lichizi.

         (2)  Valorile-limită se referă la un conținut de oxigen de 10 %.

         (3)  Valorile-limită se referă la un conținut de oxigen de 8 % pentru topirea continuă și de 13 % pentru topirea intermitentă.

         (3)  1 Mg = 1 tonă.

         (4)  Valoarea-limită se referă la un conținut de oxigen de 11 %.